**SOCIALINĖ PARAMA MOKINIAMS**

**(Socialinės apsaugos ir darbo ministerijos pateiktais duomenimis)**

Mokiniai turi teisę į nemokamą maitinimą (pietus) ir paramą mokinio reikmenims įsigyti, jeigu vidutinės pajamos vienam šeimos nariui per mėnesį yra mažesnės kaip 1,5 valstybės remiamų pajamų (VRP) dydžio (153 Eur).

 **Jeigu vidutinės pajamos vienam šeimos nariui per mėnesį yra didesnės kaip 153 Eur, bet mažesnės kaip 204 Eur, mokiniui gali būti skiriamas nemokamas maitinimas išimties tvarka. Tai sprendžia savivaldybė , savo tvarkoje numatydama tokius atvejus (ligos, nelaimingo atsitikimo, netekus maitintojo, kai šeima augina tris ir daugiau vaikų ar vaikus augina, neįgalūs, vieniši, pensininkai tėvai ir kt.) bei atsižvelgdama į konkrečios šeimos gyvenimo sąlygas.**

 Mokinio reikmėms įsigyti skiriama 120 proc. bazinės socialinės išmokos dydžio (45,6 Eur) suma vienam mokiniui per kalendorinius metus.

Parama mokinio reikmenims įsigyti yra vienkartinė, skiriam prieš prasidedant mokslo metams arba mokslo metų pradžioje, bet ne ilgiau kaip iki spalio 20 d. Kadangi sprendimas dėl socialinės paramos mokiniams skyrimo priimamas ne vėliau kaip per 10 darbo dienų nuo prašymo – paraiškos ir visų reikalingų dokumentų gavimo dienos, dėl paramos reikėtų kreiptis ne vėliau kaip iki spalio 10 dienos.

 Nemokamas maitinimas mokiniams bendrąja tvarka skiriamas nuo mokslo metų pradžios iki mokslo metų pabaigos. Tačiau dėl nemokamo maitinimo galima kreiptis visus metus, pavyzdžiui, jeigu pasikeičia šeimos finansinė situacija ir atsiranda toks poreikis.

 Dėl socialinės paramos mokiniams vienas iš mokinio tėvų , globėjų turi kreiptis į deklaruotos gyvenamosios vietos savivaldybės administraciją, o jeigu gyvenamoji vieta nedeklaruota – į savivaldybės, kurioje gyvena, administraciją.

 Šeimos vidutinės mėnesio pajamos socialinei paramai mokiniams gauti apskaičiuojamos pagal paskutiniųjų trijų kalendorinių mėnesių pajamas, nustatytas Piniginės socialinės paramos nepasiturintiems gyventojams įstatyme, arba pagal kreipimosi dėl socialinės paramos mokiniams mėnesio pajamas, jeigu bent vieno šeimos nario pajamų šaltinis ar šeimos sudėtis, palyginti su trimis praėjusiais kalendoriniais mėnesiais, pasikeitė.

**Jeigu turite klausimų galite kreiptis į mokyklos socialinę pedagogę Gitaną Andriekienę**

**tel. 8440 73242**

**arba į socialinės paramos skyriaus specialistę Marytę Stoncelienę tel. 8440 45580**